Davlat organlari va tashkilotlarining ochiqlikni taʼminlash sohasidagi normativ-huquqiy hujjatlarda belgilangan majburiyatlarga rioya etilishini masofadan monitoring qilish tartibi toʻgʻrisidagi nizomni tasdiqlash haqida
(resolution, 2025-11-10)

Oʻzbekiston Respublikasi Prezidentining “Korrupsiyaga qarshi kurashish tizimini yanada takomillashtirish hamda davlat organlari va tashkilotlari faoliyati ustidan jamoatchilik nazorati tizimi samaradorligini oshirish chora-tadbirlari toʻgʻrisida” 2023-yil 27-noyabrdagi PF-200-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Davlat organlari va tashkilotlarining faoliyati ochiqligini taʼminlash, shuningdek, jamoatchilik nazoratini samarali amalga oshirishga doir qoʻshimcha chora-tadbirlar toʻgʻrisida” 2021-yil 16-iyundagi PF-6247-son Farmoni bilan barcha davlat hokimiyati va boshqaruvi organlari, shu jumladan Hisob palatasi, Markaziy bank, sud va prokuratura organlari hamda ularning tarkibiy va hududiy boʻlinmalari, shuningdek, ustav fondida (ustav kapitalida) davlat ulushi 50 foiz va undan ortiq boʻlgan xoʻjalik jamiyatlari hamda davlat unitar korxonalari tomonidan ochiq maʼlumotlar sifatida joylashtirilishi kerak boʻlgan ijtimoiy ahamiyatga molik maʼlumotlar roʻyxati tasdiqlanganligi maʼlumot uchun qabul qilinsin. 2. Quyidagilarni nazarda tutuvchi Davlat organlari va tashkilotlarining ochiqlikni taʼminlash sohasidagi normativ-huquqiy hujjatlarda belgilangan majburiyatlarga rioya etilishini masofadan monitoring qilish tartibi toʻgʻrisidagi nizom ilovaga muvofiq tasdiqlansin: masofadan monitoring qilish asoslari; masofadan monitoring qilish tartibi va muddatlari; masofadan monitoring qilish natijalarini rasmiylashtirish va koʻrib chiqish; masofadan monitoring qilish yakuni boʻyicha aniqlangan holatlar yuzasidan taʼsir choralarini qoʻllash. 3. Mazkur qarorning bajarilishini nazorat qilish Oʻzbekiston Respublikasi Korrupsiyaga qarshi kurashish agentligi direktori A.E. Burxanov zimmasiga yuklansin. 1. Mazkur Nizom davlat organlari va tashkilotlarining ochiqlikni taʼminlash sohasidagi normativ-huquqiy hujjatlarda belgilangan majburiyatlarga rioya etilishini masofadan monitoring qilish, natijasini rasmiylashtirish va koʻrib chiqish tartibini belgilaydi. 2. Davlat organlari va tashkilotlarining ochiqlikni taʼminlash sohasidagi normativ-huquqiy hujjatlarda belgilangan majburiyatlarga rioya etilishi Korrupsiyaga qarshi kurashish agentligi (keyingi oʻrinlarda — Agentlik) tomonidan masofadan monitoring qilinadi. 3. Masofadan monitoring qilish davomida zarurat tugʻilgan taqdirda, Agentlik tomonidan davlat organlari va tashkilotlarining maxsus bilim va malakaga ega boʻlgan xodimlari mutaxassis sifatida jalb etilishi mumkin. 4. Ushbu Nizomda quyidagi asosiy tushunchalar qoʻllaniladi: davriy monitoring — davlat organlari va tashkilotlarining ochiqlikni taʼminlash borasidagi majburiyatlari hisobini yuritish doirasida qonunchilikda belgilangan talablarning ijrosini oʻrganish; masofadan monitoring qilish — davlat organlari va tashkilotlarining normativ-huquqiy hujjatlar bilan belgilangan maʼlumotlarni Internet jahon axborot tarmogʻida joylashtirish (eʼlon qilish) boʻyicha majburiyatlariga rioya etilishini masofadan turib oʻrganishga qaratilgan nazorat tadbiri; masofadan monitoring qilish natijalarini joyiga chiqqan holda rasmiylashtirish — masofadan turib oʻtkazilgan oʻrganish natijalarini monitoring qilingan davlat organi va tashkiloti joylashgan (faoliyat yuritayotgan) manzilda rasmiylashtirish; namunaviy shakllar — ochiq maʼlumotlar sifatida joylashtirilishi kerak boʻlgan ijtimoiy ahamiyatga molik maʼlumotlarning qonunchilikda koʻrsatilgan axborot resurslarida joylashtirishga nisbatan belgilangan qatʼiy shakllari; soʻrovnoma — Agentlikning davlat organlari va tashkilotlari tomonidan rasmiy axborot resurslarida ochiq eʼlon qilingan maʼlumotlarning haqqoniyligini (ishonchliligi) tasdiqlovchi qoʻshimcha materiallarni talab qilib olish haqidagi hujjat. 5. Davlat organlari va tashkilotlari tomonidan ochiq maʼlumotlar sifatida joylashtirilishi kerak boʻlgan ijtimoiy ahamiyatga molik maʼlumotlar mazkur Nizomga 1 — 54-ilovalarda koʻrsatilgan namunaviy shakllar asosida eʼlon qilib boriladi. 6. Masofadan monitoring qilish rejali va rejadan tashqari asoslarda oʻtkaziladi. 7. Rejali masofadan monitoring qilish davlat organlari va tashkilotlarining ochiqlikni taʼminlash borasidagi majburiyatlari hisobini yuritish doirasida qonunchilikda belgilangan muddatlarda oʻtkaziladi. Rejadan tashqari masofadan monitoring qilish qoʻyidagi asoslardan biri mavjud boʻlganda oʻtkaziladi: jismoniy va yuridik shaxslardan kelib tushgan ochiqlikni taʼminlash sohasidagi qonunchilik hujjatlari talablarining buzilishiga yoʻl qoʻyilganligi haqidagi murojaatlar; davlat organlari va tashkilotlari faoliyati ochiqligini monitoring qilish va baholashda ishtirok etadigan hamda boshqa davlat organlari va tashkilotlari tomonidan qonunchilik hujjatlarining buzilishi toʻgʻrisida taqdim etilgan maʼlumotlar; davlat organlari va tashkilotlari faoliyati ochiqligini taʼminlash sohasida ommaviy axborot vositalari va boshqa axborot manbalarida, shu jumladan, Internet jahon axborot tarmogʻida qonunchilik hujjatlari buzilishi toʻgʻrisida eʼlon qilingan maʼlumotlar; rasmiy axborot resurslarini qonunchilik hujjatlarida belgilangan tartibda yuritishga oid ommaviy muhokamalar, jamoatchilik eʼtiborini tortgan yoki turli bahs-munozaralarni keltirib chiqargan holatlarda. 8. Masofadan monitoring qilish Agentlik direktorining buyrugʻiga asosan oʻtkaziladi. Agentlik direktorining buyrugʻida quyidagi maʼlumotlar koʻrsatilishi shart: masofadan monitoring qilinadigan davlat organlari va tashkilotlarining nomi; masofadan monitoring qilish uchun asoslar; masofadan monitoring qilish savolnomasi; masofadan monitoring qilishda ishtirok etadigan masʼul xodimlar va jalb etiladigan mutaxassislar tarkibi; masofadan monitoring qilishda qamrab olinadigan axborot resurslari koʻlami; masofadan monitoring qilish doirasida ijrosi oʻrganiladigan normativ-huquqiy hujjatlar toʻgʻrisidagi maʼlumot; masofadan monitoring qilish muddati. 9. Agentlik davlat organlari va tashkilotlarini masofadan monitoring qilish boshlanganligi yoki oʻtkazilayotganligi haqida oldindan ogohlantirmaydi (xabardor qilmaydi). 10. Agentlik direktorining masofadan monitoring qilish haqidagi buyrugʻiga asosan davlat organlari va tashkilotlarining ochiqlikni taʼminlashga oid qonunchilik hujjatlarida koʻrsatilgan maʼlumotlarni oʻz rasmiy veb-sayti, Ochiq maʼlumotlar portali va boshqa axborot resurslarida belgilangan muddatlarda toʻgʻri va toʻliq hajmda eʼlon qilinganligi masofadan monitoringdan qilinadi. 11. Masofadan monitoring qilish muddati oʻn besh ish kunidan oshmasligi lozim. 12. Masofadan monitoring qilishni belgilangan muddatda yakunlash imkoni boʻlmaganda, qoʻshimcha oʻrganish va (yoki) qoʻshimcha materiallar, hujjatlarni soʻrab olish talab etilganda, Agentlik direktori tomonidan ushbu muddat bir oygacha uzaytirilishi mumkin. Masofadan monitoring qilish muddati Agentlik soʻroviga muvofiq talab etilgan hujjatlar oʻz vaqtida taqdim etilmagan yoki oʻrganish obyekti boʻlgan axborot resurslarida texnik nuqsonlar yuzaga kelganligi asoslari bilan uzaytirilgan taqdirda, bu haqda monitoring oʻtkazilayotgan davlat organi va tashkiloti rasmiy tartibda xabardor etilishi hamda soʻrovda koʻrsatilgan maʼlumotlarni aniq taqdim etish (axborot resurslaridagi texnik nuqsonlarni bartaraf etish) muddati koʻrsatilishi lozim. 13. Masofadan monitoring qilish Agentlik direktorining buyrugʻida koʻrsatilgan muddatga qatʼiy rioya etilgan holda oʻtkazilishi va buyruq doirasidan chetga chiqmaslik lozim. 14. Agentlik soʻroviga muvofiq talab etilgan hujjatlar oʻz vaqtida taqdim etilmaganda, sohaviy mutaxassislar mavjud boʻlmaganda yoxud oʻrganish obyekti boʻlgan axborot resurslarida texnik nuqsonlar yuzaga kelgan taqdirda, masofadan monitoring qilish Agentlik direktorining buyrugʻi bilan vaqtincha toʻxtatib turilishi yoki boshqa muddatga koʻchirilishi mumkin. 15. Masofadan monitoring qilish toʻxtatib turilgan yoki boshqa muddatga koʻchirilgan taqdirda, uni qayta tiklash muddati masofadan monitoring qilishning umumiy muddatidan oshmasligi lozim. 16. Masofadan monitoring qilish qayta tiklanganda, vaqtincha toʻxtatib turilgan vaqtni hisobga olgan holda dastlabki belgilangan muddatda (qoʻshimcha uzaytirilgan) tamomlanishi lozim. 17. Masofadan monitoring qiladigan xodim va unga jalb etiladigan mutaxassislar quyidagi huquqlarga ega: qonun bilan qoʻriqlanadigan sirga rioya qilgan holda, monitoring qilish uchun zarur boʻlgan hujjatlar va materiallar bilan tanishish, davlat organlari va tashkilotlarining elektron bazalaridan foydalanish; monitoring davomida davlat organlari va tashkilotlarining ish uchun ahamiyatli boʻlgan hujjat hamda maʼlumotlaridan (shu jumladan, elektron axborot jismlarda saqlanadigan maʼlumotlardan) nusxalar olish; masofadan monitoring qilinayotgan davlat organlari va tashkilotlaridan ochiq eʼlon qilinishi lozim boʻlgan maʼlumotlarning haqqoniyligini tasdiqlovchi hujjatlarni talab qilib olish; masofadan monitoring qilinayotgan davlat organlari va tashkilotlarining masʼul shaxslaridan qonunbuzilishi hamda aniqlangan holatlar yuzasidan ogʻzaki yoki yozma tushuntirishlar talab qilish; qonun buzilishi holatlarini videotasvirga olish va videotasvirga olish imkoniyatiga ega boʻlgan elektron axborot toʻplash moslamalaridan foydalangan holda monitoring qilish. Masofadan monitoring qiladigan xodim va unga jalb etiladigan mutaxassislar qonunchilik hujjatlarida nazarda tutilgan boshqa huquqlarga ham ega boʻlishi mumkin. 18. Masofadan monitoring qiladigan xodim va unga jalb etiladigan mutaxassislar quyidagi majburiyatlarga ega: masofadan monitoring qilish haqidagi buyruq bilan oʻrganish oʻtkazilayotgan davlat organi va tashkilotining masʼul xodimlarini tanishtirish (masofadan monitoring qilish natijalari joyiga chiqqan holda rasmiylashtirilganda); masofadan monitoring qilishni oʻz vaqtida, toʻliq va xolisona oʻtkazish; masofadan monitoring qilish davomida aniqlangan har bir qonunbuzilishi holatlariga qonuniy baho berish; masofadan monitoring qilish davomida oʻziga maʼlum boʻlgan xizmat va qonun bilan qoʻriqlanadigan boshqa sirlarni tashkil etuvchi maʼlumotlarni uchinchi shaxslarga oshkor etmaslik. Masofadan monitoring qiladigan xodim va unga jalb etiladigan mutaxassislar zimmasiga qonunchilikda nazarda tutilgan boshqa majburiyatlar ham yuklanishi mumkin. 19. Davlat organlari va tashkilotlari quyidagi huquqlarga ega: masofadan monitoring qilish haqidagi buyruq bilan tanishish (monitoring natijalarini joyiga chiqqan holda rasmiylashtirilganida); masofadan monitoring qilish vakolatiga ega boʻlmagan shaxslarning ushbu jarayonga jalb etilmasligini talab qilish; masofadan monitoring qilish boʻyicha masʼul xodimlarning vakolatiga kirmaydigan masalalarga oid talablarini bajarmaslik va oʻrganish predmetiga taalluqli boʻlmagan materiallar bilan ularni tanishtirmaslik; masofadan monitoring qilishda aniqlangan holatlar bilan tanishib chiqish va uning natijalaridan norozi boʻlgan taqdirda qonunchilikda belgilangan tartibda shikoyat qilish. Davlat organlari va tashkilotlari masofadan monitoring qilish boʻyicha masʼul xodimlarning qonuniy talabiga binoan monitoring uchun zarur boʻlgan materiallar va hujjatlarni taqdim etish, monitoring natijalari joyiga chiqqan holda rasmiylashtirilgan taqdirda, ularni faoliyat yuritayotgan obyektga kiritish, masʼul xodimlarga oʻz vazifalarini bajarishlari uchun koʻmaklashishga majburdirlar. 20. Agentlik davlat organlari va tashkilotlari tomonidan rasmiy axborot resurslarida eʼlon qilingan maʼlumotlarning haqqoniyligini tasdiqlovchi materiallarni talab qilib olish yuzasidan soʻrovnoma yuborishi mumkin. 21. Davlat organlari va tashkilotlari tomonidan soʻrovnomada talab etilgan masalalar yuzasidan oʻn kun muddat ichida Agentlikka asoslantirilgan javob yuborilishi shart. Agentlik soʻrovnomasida maʼlumotlarning haqqoniyligini tasdiqlovchi hujjatlarni taqdim qilish talab etilganda, mazkur hujjatlar soʻrovnoma javobiga ilova sifatida qoʻshib yuboriladi. 22. Agentlik soʻrovnomasiga belgilangan muddatda javob berilmaganda yoki rasmiy axborot resurslarida eʼlon qilingan maʼlumotlarning haqqoniyligini tasdiqlovchi materiallar taqdim etilmaganda, mazkur maʼlumotlarni belgilangan tartibda haqqoniy emas deb topishga asos boʻladi. 23. Masofadan monitoring qilish yakuni (natijasi) boʻyicha qonunchilik hujjatlarining buzilishi aniqlangan holatlar yuzasidan monitoringga masʼul boʻlgan xodim tomonidan maʼlumotnoma rasmiylashtiriladi. Maʼlumotnoma rasmiy til uslubi va yuridik atamashunoslikdan foydalanilgan holda davlat tili qoidalari va talablari asosida tuziladi. Maʼlumotnomada ogʻzaki nutq shakllari, eskirgan hamda koʻp maʼnoni anglatadigan soʻzlar va iboralar, majoziy taqqoslashlar, sifatlashlar, kinoyalarning ishlatilishiga yoʻl qoʻyilmaydi. 24. Masofadan monitoring qilish yakuni boʻyicha rasmiylashtiriladigan maʼlumotnomada quyidagilar koʻrsatilishi shart: masofadan monitoring qilingan davlat organi va tashkilotining toʻliq nomi; masofadan monitoring qilish asoslari; masofadan monitoring qilgan va unda ishtirok etgan masʼul xodimlar (mutaxassislar) toʻgʻrisidagi maʼlumot (familiyasi, ismi va otasining ismi, ish joyi va egallab turgan lavozimi); masofadan monitoring qilish muddati (monitoring oʻtkazish muddati uzaytirilgan taqdirda, uning asoslari); masofadan monitoring qilish qamrab olingan axborot resurslarining koʻlami (turi); masofadan monitoring qilish davomida ijrosi oʻrganilgan normativ-huquqiy hujjatlar; masofadan monitoring qilishda aniqlangan qonunchilik hujjatlari talablarining buzilishi; ochiqlikni taʼminlashda yoʻl qoʻyilgan tizimli kamchiliklarni bartaraf etish va ularning oldini olishga qaratilgan chora-tadbirlar boʻyicha taklif va tavsiyalar. 25. Maʼlumotnoma masofadan monitoring oʻtkazilgan har bir davlat organi va tashkiloti uchun alohida tartibda rasmiylashtiriladi. 26. Masofadan monitoring qilish yakuni boʻyicha rasmiylashtirilgan maʼlumotnomada qayd etilgan qonunchilik hujjatlarining buzilishi Agentlikning huquqiy taʼsir hujjati shaklida monitoring qilingan davlat organi va tashkilotiga pochta orqali buyurtma xat bilan yoki elektron manziliga yuboriladi. 27. Huquqiy taʼsir hujjati davlat organi va tashkilotiga kelib tushgan sanadan eʼtiboran oʻn kun muddatda koʻrib chiqilishi va natijasi boʻyicha Agentlikka yozma axborot berilishi shart. 28. Davlat organlari va tashkilotlari huquqiy taʼsir hujjatini koʻrib chiqish natijasi boʻyicha eʼtirozlari mavjud boʻlgan taqdirda, shu muddat ichida asoslovchi hujjat va maʼlumotlarni ilova qilgan holda, bu haqda Agentlikka yozma maʼlumot yuboradi. 29. Davlat organlari va tashkilotlaridan eʼtirozlar kelib tushgan taqdirda, ular Agentlik tomonidan uch ish kuni ichida koʻrib chiqiladi hamda natijasi Agentlik direktori tomonidan tasdiqlanadigan xulosa shaklida rasmiylashtiriladi. 30. Xulosada davlat organi va tashkiloti tomonidan bildirilgan eʼtirozlarning asosliligi oʻrganilib, qabul qilingan yakuniy qaror qayd etiladi. 31. Eʼtirozlarni oʻrganib chiqish yakuni boʻyicha qabul qilingan qaror natijasidan qatʼi nazar, bu haqda tashabbuskor davlat organi va tashkiloti yozma ravishda xabardor qilinadi. 32. Agentlik xulosasida bildirilgan eʼtirozlar toʻliq asosli deb topilganda, masofadan monitoring maʼlumotnomasi toʻliq, uning ayrim bandlari asossiz deb topilgan taqdirda shu bandlari bekor qilinishi koʻrsatib oʻtilishi shart. 33. Masofadan monitoring qilish yakuni boʻyicha rasmiylashtirilgan maʼlumotnomada bekor qilingan bandlar boʻyicha davlat organlari va tashkilotlariga huquqiy taʼsir chorasi qoʻllash taqiqlanadi. 34. Quyidagi asoslarning biri mavjud boʻlgan hollarda Agentlik direktorining buyrugʻiga asosan masofadan monitoring qilish natijalari joyiga chiqqan holda rasmiylashtirilishi mumkin: masofadan monitoring qilish qamrab olingan axborot resurslari va ijrosi oʻrganiladigan normativ-huquqiy hujjatlar koʻlamining (hajmi, turi) kattaligi; ochiq eʼlon qilingan maʼlumotlarning haqqoniyligini (ishonchliligi) tasdiqlovchi materiallarni joyida talab qilib olish (oʻrganib chiqish, qiyoslash va taqqoslash) zarurati mavjudligi; rasmiy axborot resurslaridan ochiq maʼlumotlarni topish (olish) imkoni mavjud boʻlmagan hollarda; Agentlik tomonidan davlat organlari va tashkilotlarining ochiqlikni taʼminlash borasidagi majburiyatlari hisobini yuritish doirasida qonunchilikda belgilangan talablarning ijrosini oʻrganish (davriy monitoring) asos qilib olinganda. Masofadan monitoring qilish joyiga chiqqan holda rasmiylashtirilgan taqdirda, monitoring oʻtkazilayotgan davlat organi va tashkiloti oʻrganish qamrab olingan soha va yoʻnalishlar boʻyicha asoslovchi hujjat hamda maʼlumotlarni (shu jumladan, jamlangan maʼlumotlarni) Agentlikning jalb etilgan xodimlari soʻroviga muvofiq taqdim etishlari lozim. 35. Masofadan monitoring qilish joyiga chiqqan holda oʻtkazilganida rasmiylashtirish oʻrganilayotgan davlat organi va tashkiloti masʼul xodimlari ishtirokida amalga oshiriladi. 36. Rasmiylashtirish yakuni boʻyicha teng kuchga ega boʻlgan ikki nusxada maʼlumotnoma tuzilib, Agentlik xodimi va oʻrganilayotgan davlat organi va tashkilotining masʼul xodimlari tomonidan imzolanadi. Davlat organi va tashkilotining masʼul xodimlari maʼlumotnomani olishdan va (yoki) uni imzolashdan bosh tortgan taqdirda, Agentlik masʼul xodimi bu haqda maʼlumotnomaga tegishli yozuv kiritadi va shu paytdan eʼtiboran monitoring yakunlangan hisoblanadi. Maʼlumotnomaga imzo chekishdan bosh tortgan masʼul xodim uni olishdan va (yoki) imzolashdan bosh tortish sababini tushuntirishga haqli. Bu tushuntirish maʼlumotnomaga kiritilishi lozim. 37. Maʼlumotnoma tuzilgan kundan boshlab uch ish kunidan kechiktirmasdan, uning bir nusxasi oʻrganilgan davlat organi va tashkilotining pochta yoxud elektron manziliga yuboriladi (davlat organi va tashkilotining masʼul xodimlari maʼlumotnomani olishdan bosh tortgan hollarda). 38. Monitoring natijalarini joyiga chiqqan holda rasmiylashtirish muddatlari masofadan monitoring qilish muddatidan oshmasligi lozim. 39. Masofadan monitoring qilish yakuni boʻyicha aniqlangan holatlar yuzasidan Agentlik tomonidan quyidagi taʼsir choralari qoʻllanishi mumkin: ochiqlikni taʼminlash sohasidagi qonunchilik hujjatlarida belgilangan majburiyatlarning bajarilmasligiga olib kelishi mumkin boʻlgan xatti-harakatlar yoki bu haqdagi ishonchli maʼlumotlar mavjud boʻlganda, davlat organlari va tashkilotlari hamda ularning mansabdor shaxslariga huquqbuzarlik holatlarining oldini olish haqida yozma ravishda rasmiylashtirilgan ogohnoma yuborish; ochiqlikni taʼminlash sohasidagi qonunchilik hujjatlarida belgilangan talablarning buzilishi, uning kelib chiqish sabablari va bunga imkoniyat yaratib bergan shart-sharoitlarni bartaraf etish toʻgʻrisida davlat organlari va tashkilotlariga taqdimnoma kiritish; ochiq maʼlumotlar sifatida joylashtirilishi kerak boʻlgan ijtimoiy ahamiyatga molik maʼlumotlarni eʼlon qilmaganlik yoki toʻliq eʼlon qilmaganlik, eʼlon qilish muddatlariga va tartibiga rioya etmaganlik yoki maʼlumotlarni buzib koʻrsatish holatlari yuzasidan maʼmuriy bayonnoma rasmiylashtirish. 40. Ushbu Nizom talablarini buzgan aybdor shaxslar belgilangan tartibda javobgar boʻladi. T/rImtiyoz va preferensiya berilgan subyektning nomiSTIR raqamiImtiyoz berilgan soliq turiImtiyoz va (yoki) preferensiya qoʻllash uchun asos boʻlgan normativ-huquqiy hujjatJami toʻlangan soliq miqdori(ming soʻmda)Qoʻllanilgan imtiyozning umumiy miqdori(ming soʻmda)Shundan QQS boʻyicha nol stavka(ming soʻm)12345678(Hisobot yilining maʼlumotlar eʼlon qilinayotgan choragi) Maʼlumotlar eʼlon qilinayotgan davr boʻyicha jami:Hisobot yilining oʻtgan davri boʻyicha jami: